Foto: KEIO UNIVERSITY HOSPITAL Tokiodagi Keyo universiteti qoshidagi klinikada dunyoda eng kichik vazn bilan tug‘ilgan o‘g‘il bola shifokorlar parvarishidan keyin o‘zini tutib oldi. Tug‘ilganida vazni bor-yo‘g‘i 268 grammni tashkil qilgan bola shifokorlar qaroviga boshqa ehtiyoj sezmagani sababli shifoxonadan chiqarildi. Yarim yil davomida mitti bolakay deyarli 3 kg vazn to‘plagan va hozir mustaqil ravishda nafas oladi va ema oladi. Ta’kidlanishicha, bola ona bachadonida deyarli o‘smagan, shu sababli shifokorlar homiladorlikning 24-haftasida uni kesarcha kesish yordamida chiqarib olishga qaror qilishgan. Bola dunyoga kelganda ikki qo‘l kaftlaridek kelgan, uning hayotini esa maxsus qurilmalar qo‘llab-quvvatlab turgan. Bolakay eng kam vazn bilan tug‘ilib yashab keta olgan erkak jinsidagi chaqaloq sifatida qayd qilindi. Bu borada avvalgi rekordchi 274 gramm vazn bilan tug‘ilgan germaniyalik bola hisoblanadi.